La XXX edició de les festes veïnals del barri Plaça El·líptica-República Argentina se celebra aquest cap de setmana
06 juny 2024

## La XXX edició de les festes veïnals del barri Plaça El·líptica-República Argentina se celebra aquest cap de setmana06 juny 2024Última actualització: 06 juny 2024

![](../gestion/img/fe9a0cc868152e5d3216e36ef051d7fa5a8af3bb35096802bde3fbc059cd4eff.JPG)  
  

El president de la Junta de Districte de la Plaça El·líptica i la República Argentina, **Salvador Gregori**; la presidenta de l'Associació de Veïns del barri, **Mireia Santulario** i el seu secretari, **Manolo Soler**, han presentat hui la XXX edició de les festes veïnals, que tindran lloc aquest cap de setmana.  
  
"_Comença el cicle de les festes de tots els barris de Gandia i, com sempre, estem molt orgullosos que el nostre siga el primer. Aquest any hi ha hagut un canvi directiu a l'Associació, que ara encapçala Mireia, i vull donar les gràcies a totes les persones que s'han implicat en l'organització de la iniciativa. Tenim una barriada molt participativa i amb moltes persones que treballen de manera desinteresada_", ha comentat l'edil.  
  
Tal com ha explicat Soler, la programació començarà divendres a les 18 hores, 7 de juny, amb una festa infantil. L'esdeveniment comptarà amb un berenar d'orxata i fartons per als xiquets i xiquetes del barri, l'actuació del mag Ferran Mas i una sèrie de jocs infantils. "El nostre propòsit és que els més menuts, tant de Gandia com dels pobles i ciutats del voltant, gaudisquen tant com puguen", ha assenyalat.  
  
La diversió continuarà dissabte a les 19.30 hores al ritme de la xaranga 'Va de bo' que, com ha informat la presidenta, eixirà des de la plaça de les Xocolateres i recorrerà part del barri.  
  
A les 21:30 hores, la mateixa plaça acollirà un sopar oncontinuaran les actuacions de ball de l'acadèmia Power Dance Studio. A partir de les 23 hores el grup 'Covergente' amenitzar la nit i, després, la discomòbil 'Elegant' posarà el punt final a la vetllada.  
  
Els tiquets del sopar es poden adquirir fins demà al Centre associatiu Joan Climent (plaça de les Xocolateres, núm. 6) entre les 17:30 i les 19:30 hores. L'entrada és gratuïta per a totes les persones que formen part de l'Associació de Veïns, i té un preu de 4 euros per als que no són socis.  
  
Finalment, tant ella com el regidor han convidat tota la ciutadania a gaudir de la festa i han agraït a les comissions falleres Avinguda República Argentina, Plaça El·líptica i Barri de Crist Rei tota la seua ajuda i col·laboració.  
  
_"Tenint en compte que fa dos dies que es va nomenar Fallera Major de Gandia una membre de Crist Rei, estic segur que l'ambient serà molt alegre_", ha finalitzat el regidor.